Ministrstvo za delo, družino, socialne zadeve in enake možnosti

* G. Janez Cigler Kralj, minister
* Strokovna služba MDDSZ

Ljubljana, 17.3.2020

**Zadeva: Vprašanja Združenja delodajalcev Slovenije – pojasnila v zvezi z koronavirusom in posledičnim odrejanjem dela v gospodarstvu**

Spoštovani,

na vas se obračamo s sklopom vprašanji, ki so povezani s trenutno situacijo – koronavirusom in njenimi posledicami.

**V celoti smo seznanjeni z vašimi redno ažurirani pojasnili** glede pravic in obveznosti iz delovnega razmerja v času posebnih okoliščin zaradi zmanjševanja širjenja koronavirusa SARS-CooV-2. Še vedno pa ostajajo odprta mnoga vprašanja, s katerimi se delodajalci srečujejo v praksi, zato vas **naprošamo za odgovore na spodnje zastavljena vprašanja, da s skupnimi močmi kar najbolje pomagamo gospodarstvu:**

**1.** Delo zaposlenih pri delodajalcu poteka na tak način, da obiskujejo lokale in pospešujejo prodajo izdelkov, vendar izključno z obiskom lokalov, česar pa sedaj seveda ne morejo storiti. Katero nadomestilo pripada delavcem v tem primeru?

**2.** Enako vprašanje postavljamo v primeru, ko vlada odredi ukrep – zaprtje podjetja – gostiln, hotelov. Do kakšnega nadomestila je v tem primeru upravičen delavec?

**3.** Ker so zdravniški pregledi, ki jih je delodajalec dolžan izvesti skladno z ZVZD, do nadaljnjega odpovedani, se postavlja vprašanje kako naj pravilno ravna delodajalec? Prosimo za vaše pojasnilo.

**4.** Ali se dnevni migranti, katerim je bila s strani hrvaške države odrejena karantena, glede plačila nadomestila v času odrejene karantene s strani hrvaške države obravnavajo enako, kot če bi bila delavcu odrejena karantena s strani ZZZS, in sicer tako, da bo lahko delodajalec uveljavljal refundacijo nadomestila za ta čas s strani Republike Slovenije?

**5.** Kako naj ravna delodajalec, ki odpove pogodbo o zaposlitvi iz poslovnega razloga tujcu, ki ima na primer veljavno delovno dovoljenje do konca novembra 2020. Ali bo delodajalec lahko tega tujca ponovno zaposlil na podlagi istega dovoljenja za delo in prebivanje, v primeru, da se bodo razmere normalizirale in bodo za normalen potek proizvodnje spet potrebovali delavce.

**6.** Ali je dopustno uporabiti institut 138. čl. ZDR-1 v primeru »delne« odreditve čakanja na domu. V tem primeru ima zaradi izjemnih okoliščin delodajalec samo 4 ure dela, ostale 4 ure pa ne. Ali je možno, da za prve štiri ure izplača plačo, za ostale 4 ure pa uporabi institut 138. čl. ZDR-1 in je to 80 % nadomestilo plače?

**7.** Kako naj delodajalec postopa v primeru, ko ima zaposlene, ki so iz Hrvaške (dnevni migranti) in obstaja verjetnost, da bodo po prehodu meje na Hrvaško dobili 14-dnevno samoizolacijo in torej ne bodo mogli priti  na delo v Slovenijo v tem obdobju. Kako ravnati v tem primeru glede odsotnosti in nadomestila plače?

**8**. Do kakšnega nadomestila je upravičen delavec v primeru, ko obstaja verjetnost, da je okužen, vendar ni bilo opravljeno testiranje (ker se to nič več ne izvaja), delavec je zato preventivno v izolaciji, ki pa ni izolacija skladno z Zakonom o nalezljivih boleznih, torej je ne izda lečeči zdravnik?

Za vaše ažurne odgovore se vam iskreno zahvaljujemo, saj **želimo** s takšnim načinom tudi v Združenju delodajalcev Slovenije kar najbolj **pripomoči k znižanju pritiskov s posamičnimi vprašanji tako na MDDSZ kot ostale institucije.**

Hkrati vas obveščamo, da **vsa vaša mnenja posredujemo najširše gospodarstvu**, ne zgolj našim članom.

Hvala in lepo pozdravljeni,

Jože Smole l.r.

Generalni sekretar